P. Hrušovský, podpredseda NR SR: (2002-05-28):
Páni poslanci, na základe schváleného programu 60. schôdze je tento týždeň posledným rokovacím týždňom 60. schôdze Národnej rady, pretože odhlasovali sme si skončenie 60. schôdze na 31. mája 2002. Tak ako sme rozhodli minulý týždeň, dnešné rokovanie začneme druhým čítaním o vládnych návrhoch zákonov o sociálnom poistení, ktoré prerokovávame ako tlač 1381 a tlač 1379. Zajtra ráno o 9.00 hodine bude neverejná časť rokovania 60. schôdze Národnej rady Slovenskej republiky, na ktorej podá správu o plnení úloh Slovenskej informačnej služby jej riaditeľ. Druhé čítania o vládnych návrhoch zákonov prerokúvaných v skrátenom legislatívnom konaní by sa mali uskutočniť po rozdaní spoločných správ výborov, najneskôr však v stredu 29. mája. Vo štvrtok po Hodine otázok bude prerokovaná správa o plnení úloh zahraničnej politiky. Hlasovanie o vládnom návrhu zákona o ochrane osobných údajov bude vo štvrtok 30. mája 2002 o 11.00 hodine a takisto vo štvrtok bude nová voľba členov Súdnej rady za Národnú radu Slovenskej republiky. Vo štvrtok o 11.00 hodine. Ďalej vám chcem oznámiť, že výbor pre vzdelanie, vedu a mládež vzal späť svoje návrhy zaradené na program 60. schôdze pod bodmi 148 - 153 schváleného programu. Ďalej vám chcem oznámiť, že listom z 22. mája 2002, adresovanom predsedovi Národnej rady, oznámil pán poslanec Krumpolec, že dňom 23. mája 2002 ukončuje svoje členstvo v Slovenskej demokratickej a kresťanskej únii ako aj v poslaneckom klube SDKÚ. (Ruch v rokovacej sále.) Ďalej oznamuje, že z týchto dôvodov bude pôsobiť ďalej v Národnej rade ako nezávislý poslanec. Páni poslanci, poslankyne, teraz pristúpime k druhému čítaniu o vládnom návrhu zákona o sociálnom poistení. Prerokúvame ho ako tlač 1381 a spoločnú správu výborov, schválenú gestorským výborom, máte ako tlač 1381a. Prosím teraz, aby z poverenia vlády Slovenskej republiky predmetný návrh zákona uviedol a odôvodnil minister práce, sociálnych vecí a rodiny Peter Magvaši. Pán minister, nech sa páči. P. Magvaši, minister práce, sociálnych vecí a rodiny SR: Vážený pán podpredseda Národnej rady, vážené panie poslankyne, vážení páni poslanci, predkladám do druhého čítania návrh zákona o sociálnom poistení, ktorý je jeden z veľmi dôležitých transformačných zákonov v našej spoločnosti a mal by formulovať vlastne prechod od sociálneho zabezpečenia na sociálne poistenie v oblasti nemocenského, dôchodkového a úrazového poistenia, to znamená situácií a životných udalostí občanov, ktoré sú chránené Ústavou Slovenskej republiky, a keď vlastne zákonnými normami máme zabezpečiť naplnenie týchto ústavných práv obyvateľstva, keď dochádza k životnej udalosti, kedy nemajú príjem z výkonu práce, z dôvodu nemoci, buď dôchodkového veku, alebo úrazu. Chcel by som oceniť rokovania výborov v druhom čítaní a chcel by som oceniť prístup všetkých poslancov bez rozdielu, či boli koaliční alebo opoziční, pretože chápali, chápala sa na jednotlivých výboroch, na rokovaniach jednotlivých výborov vážnosť tohto dokumentu, že tento dokument, tento zákon napĺňa na jednej strane ústavné práva občanov a na druhej strane že formuluje smerovanie Slovenskej republiky nielen na jedno volebné obdobie, kedy je pri moci len jedna politická moc, ale formuluje to v ďaleko dlhších horizontoch ako len jedno volebné obdobie. Preto by som chcel vyjadriť aj súhlas s tým, ako je predložená spoločná správa gestorského výboru z prerokovania v jednotlivých výboroch Národnej rady, že by som chcel dať pripomienku k časti IV B spoločnej správy, ktorý rieši problém doplnenia vládneho návrhu zákona o sociálnom poistení vo väzbe na zabezpečenie univerzality v sociálnom poistení, ktorý navrhol Výbor Národnej rady Slovenskej republiky pre financie, rozpočet a menu s tým, že je odporúčanie od gestorského výboru, aby sa hlasovalo o tomto návrhu samostatne, pričom gestorský výbor odporúča, aby boli tieto návrhy schválené. Mám povinnosť vám oznámiť, že vláda Slovenskej republiky svojím listom predsedu vlády Slovenskej republiky pána Dzurindu predsedovi Národnej rady pánovi Migašovi opätovne potvrdila, že má záujem, aby boli vytvorené dva zákony, a to zákon, ktorý predkladáme, ako znenie zákonov o sociálnom poistení a zákon o zabezpečení takzvaných silových rezortov alebo občanov pracujúcich v silových rezortoch, a preto teda neodporúča vláda Slovenskej republiky, aby bod IV B bol v Národnej rade schválený. V posledných dňoch sa rozvírila veľká kampaň o tom, že dochádza v tomto zákone k zmene a zvyšovaniu príspevkového zaťaženia. Hoci by, samozrejme, toto znenie alebo táto diskusia mala patriť do otázky prvého čítania respektíve druhého čítania vo výboroch Národnej rady, o tomto pri rokovaní pri prvom čítaní ani pri druhom čítaní vo výboroch Národnej rady nepadla žiadna zmienka a chcel by som povedať, že takéto riešenie, ktoré je navrhnuté v tomto zákone, vytvára, samozrejme, reaguje na reálnu situáciu spoločnosti. Ak si pamätáte, tak vlastne vymeriavací základ 32 000 Sk od roku 1994 nebol nijako menený. Medzitým výrazne došlo k zmene príjmovej zložky spoločnosti a chcel by som teda povedať, že to sa odzrkadľuje nielen v tej príjmovej zložke, ale odzrkadľuje sa to aj vo výdavkovej časti, kde pre občanov s úrovňou príjmov 40 000 Sk mesačne, podľa súčasnej situácie by občan dostával 6 900 Sk pri dobe poistenia 40 rokov a podľa novej konštrukcie sa zvyšuje vlastne dôchodok na 9 800 Sk. Čiže ak budete o tomto ďalej rozmýšľať, tak by som odporúčal, vážené panie poslankyne a páni poslanci, aby ste to videli v kontexte, nehovoriac o tom, že pri nemocenskom poistení sa výrazne zvyšuje situácia u vyššie príjmových občanov, kedy sa úroveň krytia potvrdzuje do výšky nemocenského 55 % vymeriavacieho základu. Preto by som bol veľmi rád, vážené panie poslankyne a páni poslanci, aby sme pri rokovaní pristupovali s plnou vážnosťou, že rozhodujeme o zákone, ktorý nie je len na skutočne jednorazové použitie, ale je to zákon, ktorý vytvára koncepčný rámec prechodu sociálneho zabezpečenia na sociálne poistenie. Chcem veriť, že úspešne dokončíme túto etapu na tejto našej schôdzi. Ďakujem.